क्या राहुल गांधी देंगे इस्तीफा? लोकसभा चुनाव में हुई बड़ी हार पर CWC की बैठक जारी  
कांग्रेस कार्य समिति की बैठक आज
लोकसभा चुनाव में करारी हार का मंथन करेगी पार्टी
राहुल गांधी कर सकते हैं इस्तीफे की पेशकश
ओडिशा में लोकसभा चुनाव और विधानसभा चुनाव में हार के मद्देनजर प्रदेश कांग्रेस समिति अध्यक्ष निरंजन पटनायक ने भी शुक्रवार को अपने पद से इस्तीफे की घोषणा की. साथ ही पटनायक ने कहा कि वरिष्ठ कांग्रेस नेता नरसिंह मिश्र की अगुवाई में एक समिति का गठन किया गया है जो प्रदेश में पार्टी की इस जबरदस्त हार के कारणों का पता लगाएगी. राज्य में हुए लोकसभा चुनाव और विधानसभा चुनाव में कांग्रेस को जबरदस्त हार का सामना करना पड़ा है. प्रदेश में पार्टी को लोकसभा की एक सीट पर तथा विधानसभा में केवल नौ सीटों से ही संतोष करना पड़ा है. ओडिशा की 147 सदस्यीय विधानसभा के लिए 2014 में कराए गए चुनाव में पार्टी को 16 सीटें मिली थीं.
सीडब्ल्यूसी की बैठक के संदर्भ में कांग्रेस के एक वरिष्ठ नेता ने  कहा, "सीडब्ल्यूसी (CWC) की बैठक में मुख्य रूप से हार के कारणों पर विचार किया जाएगा. इस बारे में भी चर्चा होगी कि पार्टी को किस तरह से मजबूत किया जा सकता है." इस बैठक में राहुल गांधी (Rahul Gandhi) के अलावा संप्रग प्रमुख सोनिया गांधी (Sonia Gandhi), पूर्व प्रधानमंत्री मनमोहन सिंह (Manmohan Singh), महासचिव प्रियंका गांधी वाड्रा (Priyanka Gandhi) और कार्यसमिति के अन्य सदस्य शामिल हो सकते हैं.    
गौरतलब है कि कांग्रेस को लोकसभा चुनाव (Lok Sabha Election 2019) में करारी हार का सामना करना पड़ा है. वह 52 सीटों पर सिमट गई है. साल 2014 के चुनाव में 44 सीटें जीतने वाली पार्टी को इस बार बेहतर प्रदर्शन की उम्मीद थी, लेकिन उम्मीद पूरी नहीं हो सकी.